**Н А Р Е Д Б А**

**ЗА РЕДА ЗА УПРАВЛЕНИЕ, РАЗПОРЕЖДАНЕ И ПОЛЗВАНЕ НА СПОРТНИ ОБЕКТИ – ОБЩИНСКА СОБСТВЕНОСТ**.

**Глава първа**

**ОБЩИ ПОЛОЖЕНИЯ**

**Чл. 1. (1)** Тази наредба определя условията и реда за управление, разпореждане и ползване на спортни обекти, собственост на Община Рила и конкретните правомощия на общинския съвет и кмета на общината.

**(2)** Наредбата има за цел да създаде условия за практикуване и развитие на физическото възпитание и спорта и да въведе нормативни условия за насърчаване на инвестициите в тази област в съответствие с политиката на Община Рила.

**Чл. 2. (1)** Общинската политика в областта на физическата активност, физическото възпитание, спорта и спортно-туристическата дейност се осъществява от органите на местната власт.

**(2)** Спортните обекти - общинска собственост се управляват в интерес на населението в общината, съобразно разпоредбите на Закона за физическото възпитание и спорта, Закона за общинската собственост и подзаконовата нормативна уредба, приета от Общинския съвет.

**(3)** Спортните обекти се ползват за нуждите на физическата активност, физическото възпитание, спорта, спортно-туристическата дейност и свързаните с тях обслужващи и спомагателни дейности.

**(4)** Устройственото планиране, инвестиционното проектиране, изграждането и въвеждането в експлоатация на спортните обекти се извършват при условията и по реда на Закона за устройство на територията и нормативните актове по прилагането му.

**Чл. 3** **(1)** Спортните обекти – общинска собственост, по изключение могат да се ползват и за културни и други нужди и прояви с обществен характер, ако с това не се препятства общата спортна дейност и не се нанасят повреди върху тях.

**(2)** За всяко конкретно мероприятие по ал.1, кметът на общината издава заповед, с която се определят реда и условията за ползване на спортния обект.

**(3)** За причинените вреди върху спортният обект, предоставени по реда на ал.1, отговаря физическото или юридическото лице на което е предоставен спортният обект.

**Чл. 4.** Община Рила води публичен регистър на спортните обекти - общинска собственост, който се публикува и на официалната интернет-страница на общината.

**Чл. 5. (1)** По предложение на Кмета на общината, Общинският съвет приема списък на спортните обекти, които може да са обект на управление и разпореждане по реда на Закона за физическото възпитание и спорта.

**(2)** Списъкът се обявява на видно място в сградата на общинската администрация, на интернет страницата на Общината, както и на подходящо място на територията на спортния обект, ако има условия за това.

(3) Приетият списък на спортните обекти се актуализира по реда на ал. 1.

**(4)** Списъкът по ал. 1 се изпраща на министъра на младежта и спорта в 14-дневен срок от неговото приемане или актуализиране.

**(5)** Препис-извлечение от програмата по чл. 8, ал. 9 от Закона за общинската собственост, в частта и за общинските спортни обекти се изпраща на министъра на младежта и спорта в 14-дневен срок от приемането или актуализирането и.

**(6)** Спортните обекти – общинска собственост, се отдават под наем, предоставят на концесия и върху тях може да се учреди право на ползване или право на строеж след обявяването по ал. 2 на списъка на спортните обекти.

**(7)** След обявяването на списъка, заинтересуваните лица и организации могат да подават мотивирани искания/заявления за наемане на обектите, посочени в списъка или за учредяване на право на ползване и строеж, както и за предоставяне на концесия. Всяко искане трябва да се отнася до конкретно определен спортен обект.

**Чл. 6 (1)** Спортните обекти – общинска собственост, се застраховат в полза на собственика им.

**(2)** Спортните обекти, които са изградени при учредено право на строеж върху имоти – общинска собственост, се застраховат в полза на общината.

**(3)** Минималните рискове, срещу които се застраховат имотите по ал. 1 и 2, са природни бедствия, пожари, аварии и земетресения.

**(4)** Разходите по сключване и поддържане на застраховките по ал. 1 и 2 са за сметка на наемателя, на приобретателя или на концесионера.

**(5)** Поддържането и текущите ремонти на спортните обекти общинска собственост, предоставени под наем, за ползване или на концесия се извършва от наемателя, приобретателя или концесионера за негова сметка. Разходите за изпълнение на инвестиционните програми по чл. 110, ал. 1, т. 1 и чл. 115, ал. 1 и 2 са за сметка на наемателя, съответно на приобретателя или концесионера

**ГЛАВА ВТОРА**

**ОТДАВАНЕ ПОД НАЕМ НА СПОРТНИ ОБЕКТИ – ОБЩИНСКА СОБСТВЕНОСТ**

**Чл. 7 (1)** Отдаването под наем на спортни обекти или части от тях – общинска собственост, се извършва след обявяването на спортния обект в списъка по чл. 5, ал.1 от настоящата наредба;

**(2)** Свързани лица по смисъла на § 1, т. 13 от допълнителните разпоредби на Закона за публичното предлагане на ценни книжа не могат да са самостоятелни кандидати или участници в една и съща процедура по отдаване под наем на спортен обект.

**Чл. 8 (1)** Спортни обекти или части от тях – общинска собственост се отдават под наем за срок до една година без търг или конкурс от Кмета на общината, след решение на Общински съвет, на сдружение с нестопанска цел за осъществяване на общественополезна дейност, на спортна федерация или на обединен спортен клуб, които са вписани в съответния регистър по чл. 9, ал. 1 от ЗФВС и които:

1. не са обявени в несъстоятелност или в производство по несъстоятелност;

2. не са в ликвидация;

3. нямат подлежащи на принудително изпълнение публични задължения към държавата и община Рила, освен ако не са отсрочени или разсрочени.

4. са съставили план за ползване на спортния обект за срока на договора;

(2) В списъка по чл. 5, ал.1 от настоящата наредба се посочват спортните обекти, за които се предвижда възможността за отдаване под наем при условията по ал. 1.

(3) В едномесечен срок от обявяването на спортните обектите в списъка по чл. 5, ал.1 от настоящата наредба, кандидатите могат да подават писмени искания. Всяко искане трябва да е мотивирано, да се отнася до конкретно определен спортен обект от списъка и да съдържа данни за кандидата, информация за неговата спортна дейност и обществен принос и декларация за съответствие с изискванията по ал. 1.

(4) Комисия със Заповед на Кмета на Общината, в едномесечен срок от изтичането на срока по ал.3, разглежда постъпилите искания и прави предложения за приемане или отхвърляне на исканията

(5) При подадени две или повече искания за един и същ спортен обект се спазват следните принципи на предимство в посочената поредност:

1. кандидатът, който развива вида спорт, за който основно е предназначен спортният обект, пред всички останали кандидати;

2. спортни федерации пред спортни клубове;

3. кандидатът с най-голям обществен принос в спорта пред всички останали кандидати.

4. кандидатът който е приложил инвестиционна програма или заявил намерение да извърши подобрения в наетия спортен обект, пред останалите кандидати.

(6) Въз основа на предложението на Комисията по ал.4, Кмета на Общината внася предложение в Общински съвет.

(7) Въз основа на решението на Общински съвет, Кмета на Общината сключва договор за наем с избраният кандидат.

(8) Наемателите на спортните обекти - общинска собственост не могат да ги отдават под наем или да ги ползват съвместно по договор с трети лица. Неспазването на това изискване е основание за прекратяване на договора за наем.

Чл. 9 Наемната цена на спортни обекти или части от тях – общинска собственост по ал.1 се определя от Общински съвет съгласно Приложение № ..... към настоящата наредба.

Чл. 10 **(1)** Спортни обекти или части от тях – общинска собственост се отдават под наем, за срок до 10 или до 30 години чрез провеждане на публичен търг или публично оповестен конкурс след решение на общински съвет, при условията на настоящата наредба и по реда на глава седма и осма от Наредбата реда за придобиване, управление и разпореждане с общинска собственост на Община Рила на:

1. спортни организации или други организации в областта на спорта, вписани в съответния регистър по чл. 9, ал. 1. от ЗФВС – в случаите при отдаване под наем за срок до 10 години;

2. на спортни клубове, спортни федерации или обединени спортни клубове, които са вписани в съответния регистър по чл. 9, ал. 1. от ЗФВС - в случаите при отдаване под наем за срок до 30 години;

**(2)** В процедурата по ал.1 за отдаване под наем на спортен обект или част от него по ал.1 могат да участват лица, които:

1. не са обявени в несъстоятелност или не се намират в производство за обявяване в несъстоятелност;

2. не се намират в ликвидация;

3. нямат подлежащи на принудително изпълнение публични задължения към държавата и общините, освен ако не са отсрочени или разсрочени;

4. не са осъдени с влязла в сила присъда за престъпления против собствеността или против стопанството, освен ако са били реабилитирани; изискването се отнася за управителите, изпълнителните директори и всеки от членовете на управителните органи на кандидатите – юридически лица;

5. нямат задължения към Община Рила и към държавата;

**Чл. 11** В условията на публичният търг или публично оповестеният конкурс за обектите по чл. 10, ал.1, т.1 се включват задължения участниците да представят:

1. програма за управление на спортния обект, която предвижда средства за заплащане на наема за срока на договора;

2. план за ползване на спортния обект за първите 5 години от срока на договора за наем и актуализиран план за останалия срок;

3. доказателства за възможностите за развитие на спортната дейност и за постигнатите спортни резултати.

**Чл. 12** **(1)** В условията на публичният търг или публично оповестеният конкурс за обектите по чл. 10, ал.1, т.2 се включват освен задълженията по чл. 11 така и задължения участниците да представят:

1. инвестиционна програма за ремонт и обновяване на спортния обект, която води до увеличаване на стойността му;

2. доказателства за финансово обезпечена инвестиционна програма и за произхода на средствата за изпълнението й;

3. програма за спортна дейност по количествени и качествени показатели.

**(2)** Инвестиционната програма по ал. 1, т. 1 трябва да предвижда извършване на инвестициите за ремонт и обновяване в срок до три години от сключването на договора за наем и да съдържа подробен анализ и разчет на предвидените инвестиции и етапното им изпълнение.

**(3)** Финансовото обезпечаване на инвестиционната програма по ал. 1, т. 1 се доказва чрез:

1. писмено заявено намерение за сключване на договор за финансиране, когато финансирането е осигурено от международна спортна организация или от участие в международна програма за финансиране на спорта;

2. нотариално заверено копие от сключен договор за финансиране между участника и български или чуждестранни физически или юридически лица, както и доказателства за финансови възможности на лицата, които предоставят средствата, като годишен счетоводен баланс и отчет за приходите и разходите, годишни данъчни декларации, банкови препоръки и други подобни;

3. одитиран годишен финансов отчет за последната календарна година и акта за приемане;

4. междинен одитиран финансов отчет за последното приключило тримесечие.

**(4)** В случаите по ал. 3, т. 1 в срок до един месец от сключването на договора за наем наемателят предоставя на наемодателя и на министъра на младежта и спорта договора за финансиране. Договорът за наем влиза в сила след предоставянето на договора за финансиране.

**Чл. 13** Началната тръжна/конкурсна наемна цена, за отдаване под наем на спортни обекти или части от тях, се определят с решение на общински съвет.

**Чл. 14 (1)** Процедурата по провеждането на публичния търг или публично оповестения конкурс за отдаване под наем на спортни обекти или части от тях по чл.10, ал.1, т.1 и т.2 се открива със заповед на Кмета на Общината, която съдържа:

1. наименованието на обекта;

2. срока за отдаване под наем;

3. правното и фактическото основание за откриване на търга/конкурса;

4. срока за подаване на офертите;

5. критериите за оценка на офертите и начина за определяне на тежестта им в комплексната оценка на офертата;

6. мястото, деня и часа за разглеждане и оценяване на офертите;

7. мястото, деня и часа за разглеждане и оценяване на офертите, в случаите на чл. 18

7. първоначалната наемна цена, определена от Общински съвет;

8. изискванията за запазване и гарантиране използването на спортния обект по предназначение;

9. времето и начина за оглед на обекта;

10. пазарната стойност на правото на собственост на спортния обект, определена чрез оценка, изготвена от независим оценител, имащ право да упражнява професията съгласно Закона за независимите оценители – в случаите на отдаване под наем за срок до 30 години;

11. срока на валидност на офертите;

12. други специфични условия.

**(2)** Със заповедта по ал. 1 се утвърждава тръжната/конкурсната документация и проекта на договора за наем като част от нея;

**Чл. 15 (1)**  Комисията по провеждане на търга/конкурса се определя със заповед на Kмета на Oбщината. Комисията се състои от нечетен брой членове, един от които правоспособен юрист, един общински съветник и икономист/счетоводител. В случаите, когато търгът е за имот, находящ се на територията на съответното кметство или населено място в състава на комисията задължително се включва и кмета на кметството или кметският наместник на населеното място или друг служител от кметството, респ. населеното място.

**(2)** В съставът на комисията по ал.1 не могат да участват лица, които са :

а) заинтересовани от резултата на публичния търг/конкурс;

б) са „ свързани лица „ по смисъла на Търговския закон с участниците в търга/конкурса или с техните управителни органи;

в) са „ свързани лица „ по смисъла на ДР към ЗФВС

**Чл. 16** Търгът/конкурса се провежда в срок, не по-кратък от 30 календарни дни от датата на публикуване на обявя в един регионален вестник, на интернет- страницата на общината, както същата се поставя и на видно място в сградата на общинска администрация.

**Чл. 17 (1)** Участниците в търга/конкурса подават писмени оферти в срока, определен със заповедта по чл. 14, ал. 1, поставени в запечатан плик, върху който се отбелязват наименованието на обекта на търга и наименованието и адресът на кандидата. Не се приемат оферти, подадени извън определения срок.

**(2)** Всяка оферта съдържа представяне на кандидата и:

1. декларация за съответствие с приложимите изисквания по чл. 10;

2. предложение за наемна цена;

3. документите и доказателствата по чл. 11 – в случаите при отдаване под наем на спортен обект или част от него за срок до 10години ;

4. документите и доказателствата по чл. 12 – в случаите при отдаване под наем на спортен обект или част от него за срок до 30 години ;

5. копия от документите за закупена тръжна документация и/или за внесена гаранция за участие – ако такива се предвиждат в условията на търга/конкурса;

6. други относими към предложенията документи.

**(3)** Инвестиционната програма по чл. 12, ал. 1, т. 1 не може да предвижда размер на инвестициите, по-нисък от 25 процента от пазарната стойност на правото на собственост на спортния обект по чл. 14, ал. 2, т. 10 от настоящата наредба.

**(4)** Не се допускат допълнения и изменения в подадените оферти.

**Чл. 18**. Когато в срока за подаване на оферти постъпи само една оферта, този срок може да бъде удължен със Заповедта по чл. 14;

**Чл. 19. (1)** След изтичането на срока за подаване на оферти комисията по чл. 15, разглежда постъпилите оферти.

**(2)** Участник, чийто плик не отговаря на изискванията на чл. 17, ал. 1, се отстранява от търга/конкурса, а пликът не се отваря.

**(3)** Участник, представил оферта със съдържание, което не отговаря на изискванията на чл. 17, ал. 2 и 3 и/или чл. 11 или чл. 12 се отстранява и офертата му не се оценява.

**Чл. 20. (1)** Оценяването на офертите се извършва по следните показатели:

1. размер на предложената наемна цена;

2. размер на предвидените инвестиции;

3. възможностите за развитие на спортната дейност и постигнатите спортни резултати.

(2) При оценката по показателя по ал. 1, т. 2 се отчитат стойността на предвидените инвестиции, както и заложените в инвестиционната програма типове дейности, етапите и сроковете за изпълнението на програмата.

(3) При оценката по показателя по ал. 1, т. 3 се отчитат предвидените от кандидата възможности за достъп до обекта и за организиране на спортни мероприятия, а когато кандидатът е лице, вписано в регистъра по чл. 9, ал. 1, т. 1 от ЗФВС – и постигнатите от негови спортисти класирания в спортни състезания.

(4) При търг/конкурс за отдаване под наем за срок до 10 години с най-висока относителна тежест при оценка на офертите е размерът на предложената наемна цена, а при търг за отдаване под наем за срок до 30 години – размерът на предвидените инвестиции, изчислен на база пазарната стойност на правото на собственост на спортния обект.

(5) При еднаква оценка на две или повече оферти наемателят се определя чрез теглене на жребий между кандидатите, получили еднакви оценки на подадените от тях оферти.

**Чл. 21.** Комисията по чл. 15 приключва своята работа в 14-дневен срок от отварянето на офертите и изготвя мотивиран доклад, който заедно с протоколите от проведените заседания и документацията по търга се предава на Кмета на Общината. Докладът съдържа:

1. списък на отстранените участници и мотивите за отстраняването;

2. класиране на участниците според оценяването на офертите;

3. предложение за определяне на спечелил търга кандидат.

**Чл. 22. (1)** В 7-дневен срок след получаването на доклада на комисията, Кмета на Общината издава заповед, с която определя за наемател кандидата, спечелил търга/конкурса.

(2) Всички кандидати се уведомяват за резултатите от търга/конкурса чрез публикуване на заповедта, на интернет страницата на Общината.

**Чл. 23. (1)** Кмета на Общината прекратява със заповед търга/конкурса, когато:

1. не е подадена нито една оферта, в сроковете определени със Заповедта по чл. 14;

2. нито една оферта не отговаря на предварително обявените условия;

3. класираните до второ място включително кандидати последователно откажат сключването на договор.

(2) За заповедта по ал. 1 кандидатите се уведомяват по реда на чл. 22, ал. 2.

**Чл. 24 (1)** Договорът за наем се сключва в писмена форма в 14-дневен срок от влизането в сила на заповедта за определяне на наемател. Той съдържа реда за предаване и приемане на имота, правата и задълженията на страните, наемната цена, срока и отговорността при неизпълнение.

(2) С договора за наем наемателят поема за своя сметка всички публични вземания, дължими за имота за срока на договора, задължението за заплащане на разходите по поддръжката и текущите ремонти на обекта. С договора може да се уговори наемателят да заплаща разходите за основните ремонти.

(3) Всички подобрения в спортния обект стават собственост на наемодателя, като не се дължи обезщетение за стойността им.

(4) Неразделна част от договора за наем са плановете и програмите по чл. 11, т. 1 и 2 или чл. 12, ал. 1, т. 1 и 3.

(5) Наемателят е длъжен да внесе първата дължима наемна вноска в 3-дневен срок от подписването на договора.

(6) Ако наемателят не изпълни задължението си по ал. 5, се приема, че той се е отказал, и за наемател се определя кандидатът, класиран на второ място.

(7) Наетият спортен обект се ползва само по предназначение. Наемателят няма право да го пренаема или да го ползва съвместно по договор с трети лица.

(8) Когато спортният обект е многофункционален или е наета част от такъв спортен обект, в договора на наемателя се определят условия за ползване на обекта, на части от него и/или на съоръжения от други спортни организации, които осъществяват спортна дейност в него.

(9) По време на изпълнението на договора за наем за срок до 30 години на равни интервали, определени в договора, наемателят предоставя на Наемодателя информация за дейностите по изпълнението на инвестиционната програма и за спазването на уговорените срокове и етапи на изпълнението.

**Чл. 25.** За неуредените в този раздел въпроси относно реда за провеждането на търговете и конкурсите се прилагат разпоредбите на Закона за общинската собственост и Наредбата за реда за придобиване, управление и разпореждане с общинско имущество.

**ГЛАВА ТРЕТА**

**БЕЗВЪЗМЕЗДНО ПРЕДОСТАВЯНЕ НА СПОРТНИ ОБЕКТИ– ОБЩИНСКА СОБСТВЕНОСТ**

**Чл. 26. (1)** Спортните обекти или части от тях - общинска собственост може да се предоставят безвъзмездно, без търг, за срок до 10г., след Решение на Общински съвет на юридически лица на бюджетна издръжка или на юридически лица с нестопанска цел за осъществяване на общественополезна дейност за:

1. тренировъчна и състезателна дейност от спортните организации, вписани в регистъра по чл. 9, ал. 1, т. 1 от ЗФВС, спортните училища и студентите на Националната спортна академия "Васил Левски";

2. подготовка на националните отбори по различните видове спорт;

3. физическа активност, физическо възпитание, спорт и спортно-туристическа дейност в системата на предучилищното и училищното образование, включително организирани извън учебния план;

4. физическа активност, физическо възпитание, спорт и спортно-туристическа дейност във висшите училища;

5. физическа активност, физическо възпитание, спорт и спортно-туристическа дейност във въоръжените сили, в системата на Министерството на вътрешните работи и в Националната служба за охрана;

6. нуждите на спортни организации, които имат за предмет на дейност развитие и популяризиране на спорта за всички и спорта за хора с увреждания.

**(2)** Лицата по ал.1 следва да отговарят на следните изисквания:

1. да не са обявени в несъстоятелност или в производство по несъстоятелност;

2. да не са в ликвидация;

3. да нямат подлежащи на принудително изпълнение публични задължения към държавата и община Рила, освен ако не са отсрочени или разсрочени;

4. да са вписани в съответния регистър по чл. 9, ал. 1 от ЗФВС – за спортните и други организации в областта на спорта.

5. да са вписани като юридически лица с нестопанска цел в Централния регистър на юридическите лица с нестопанска цел за обществено полезна дейност при Министерство на правосъдието;

6. да нямат просрочени финансови задължения към община Рила;

7. да са изпълнили задълженията си към Община Рила по предходно финансиране или подпомагане и/или по договори за ползване на спортни обекти – общинска собственост;

8. да са развивали активна спортна дейност поне три години преди кандидатстването;

9. да имат треньорски кадри с професионална правоспособност и квалификация съгласно действащата нормативна уредба, като същите да са вписани в регистъра по чл. 9, ал. 1, т.4 от ЗФВС към Министерството на младежта и спорта. Треньорите по футбол предоставят лиценз за правоспособност за треньор по футбол.

10. да не представляват свързани лица по смисъла на § 1, т.10 от ДР към ЗФВС;

**(3)** На лицата по ал. 1 се предоставя за безвъзмездно ползване само един спортен обект – общинска собственост, освен в случаите когато съответните спортни обекти се намират в един имот.

**(4)** Обстоятелствата по ал. 2 се удостоверяват от кандидатите с нотариално заверена декларация.

**(5)** В случаите по ал. 1 не се прилага разпоредбата на чл. 5 от настоящата наредба

**Чл. 27.** Безвъзмездно ползване на спортни обекти – общинска собственост не се предоставя на:

1. юридически лица с нестопанска цел, осъществяващи дейност в частна полза или извършващи стопанска дейност извън допустимата по ЗЮЛНЦ;

2. спортни организации, на които Община Рила е отдала за ползване стопански обекти;

3. спортни организации, на които Община Рила е прекратила по тяхна вина договори, с които безвъзмездно са им предоставени спортни обекти или части от тях и не са изпълнили задълженията си по договора или съобразно приложимата нормативна уредба.

4. спортни организации ползващи собствена спортна база, извън случаите по чл. 26, ал.1 от настоящата наредба.

**Чл. 28. (1)** Лицата по ал.1 подават мотивирано искане до Кмета на Община Рила, към което прилагат:

1. декларация за съответствие с относимите изисквания по чл. 26, т. 1 – 3 и в зависимост дали сочи ЕИК по чл. 23, ал. 1 от Закона за търговския регистър и регистъра на юридическите лица с нестопанска цел;

2. период и/или график за използването на спортния обект;

3. подробно описание на дейностите по чл. 26, ал. 1, за които ще бъде използван спортният обект и лицата, които ще участват;

4. съгласие от лица или органи за провеждане на дейностите по т. 3, когато такова е необходимо.

**(2)** При необходимост Кмета на Община Рила може да изисква и допълнителна информация или документи от кандидатите.

**(3)** Кмета на Общината се произнася по искането със заповед, след Решение на Общински съвет. Заповедта, с която се одобрява искането, съдържа:

1. периода и/или графика за използването на спортния обект;

2. дейностите по чл. 26, ал. 1, за които ще се използва спортният обект;

3. условията за ползване, включително относно поемането на разноските за електроенергия, водоснабдяване и други консумативни разходи, свързани с ползването на обекта, както и отношенията с другите ползватели или наематели в обекта, ако има такива.

4. периодите през които достъпът до спортният обект ще се осъществява свободно;

**Чл. 29. (1)** Предоставените за безвъзмездно ползване спортни обекти или части от тях могат се използват само за съответните дейности по чл. 26 и лицата, на които са предоставени, не могат да ги отдават под наем или да ги ползват съвместно по договор с трети лица.

**(2)** Неспазването на изискването по ал. 1 е основание за прекратяване на безвъзмездното предоставяне на спортните обекти.

**ГЛАВА ЧЕТВЪРТА**

**Концесия**

**Чл. 30. (1)** Спортни обекти или части от тях–общинска собственост, могат да се предоставят на концесия при условията и по реда на Закона за концесиите и при спазване на изискванията на ЗФВС. Когато кандидатите са повече от един и са направили равностойни финансови предложения, предимство има този, който е спортна организация и развива спорта, за който е предназначен обектът.

(2) Концесионерът е длъжен да осигурява обществен достъп на гражданите и ползване на обекта на концесия за реализиране на дейности, свързани с физическата активност, физическото възпитание, спорта и спортно-туристическата дейност в съответствие с чл. 103, ал. 1 от ЗФВС. Изискванията за осигуряване на обществен достъп и за ползване на обекта на концесия за реализиране на конкретните дейности се определят като условия, свързани с концесията, а редът за изпълнението им – с концесионния договор.

**ГЛАВА ПЕТА**

**УЧРЕДЯВАНЕ НА ОГРАНИЧЕНИ ВЕЩНИ ПРАВА**

**Чл. 31. (1)** Разпореждането със спортни обекти – общинска собственост, се осъществява по реда и при условията на Закона за общинската собственост, Закона за физическото възпитание и спорта и Наредбата за реда за придобиване, управление и разпореждане с общинско имущество, след решение на Общинския съвет чрез:

1. Учредяване на ограничено вещно право на ползване – възмездно или безвъзмездно;

2. Учредяване право на строеж – възмездно или безвъзмездно;

(2) Право на ползване или право на строеж се учредява за срок, не по-дълъг от 30 години. Срокът започва да тече от датата на влизане в сила на договора за учредяване на правото.

(3) Безвъзмездно право на ползване или право на строеж може да се учредява в полза на спортен клуб – сдружение с нестопанска цел за осъществяване на общественополезна дейност, спортна федерация или обединен спортен клуб, които са вписани в съответния регистър по чл. 9, ал. 1 от ЗФВС и съответстват на изискванията на чл. 9, ал.1, т.1-3.

(4) Възмездно право на ползване и право на строеж може да се учредява в полза на юридически лица, които отговарят на изискванията на чл. 11, ал. 2 от настоящата наредба.

(5) Възмездно право на ползване или право на строеж върху спортни обекти или части от тях – общинска собственост, се учредява по пазарни цени, приети с решение на общинския съвет.

**Чл. 32. (1)** Учредяване право на ползване или право на строеж се допуска само по отношение на спортни обекти – частна общинска собственост, за срок до 30 години след включването им в списъка по чл. 5, ал.1 от настоящата наредба.

(2) В списъка по предходната алинея се посочва пазарната стойност на правото на собственост върху съответния спортен обект или имот въз основа на оценка, изготвена от независим оценител, който има право да упражнява професията съгласно Закона за независимите оценители.

**Чл. 33. (1)** За учредяване право на ползване или право на строеж за спортни обекти – общинска собственост се подава заявление до кмета на общината.

(2) Към заявлението по ал. 1 се прилага финансово обезпечена инвестиционна програма. Финансовото обезпечаване на инвестиционната програма се доказва чрез:

1. писмено заявено намерение за сключване на договор за финансиране, когато финансирането е осигурено от международна спортна организация или от участие в международна програма за финансиране на спорта;

2. нотариално заверено копие от сключен договор за финансиране между участника и български или чуждестранни физически или юридически лица, както и доказателства за финансовите възможности на лицата, които предоставят средствата, като годишен счетоводен баланс и отчет за приходите и разходите, годишни данъчни декларации, банкови препоръки и други подобни;

3. одитиран годишен финансов отчет за последната календарна година и акта за приемане;

4. междинен одитиран финансов отчет за последното приключило тримесечие.

(3) Първото подадено заявление по ал. 1 се публикува в 7-дневен срок на интернет страницата на общината.

(4) Заявление за учредяване на право на ползване или право на строеж може да подадат и други заявители в срок до два месеца от деня на оповестяването по реда на ал. 3.

(5) Заявленията и документите към тях може да се подават и по електронен път при условията и по реда на Закона за електронния документ и електронните удостоверителни услуги и на Закона за електронното управление.

**Чл. 34. (1)** Инвестиционната програма на **заявителя на право на ползване** трябва да съдържа:

1. подробен анализ и разчет на предвидените инвестиции за ремонт и обновяване на спортния обект, за етапното изпълнение на строително-монтажните работи и въвеждането в експлоатация, управлението на спортния обект за срока на правото на ползване, както и информация за произхода на средствата;

2. срок, не по-дълъг от три години от влизането в сила на договора за учредяване на правото на ползване – за извършване на ремонта и обновяването на спортния обект.

(2) Инвестиционната програма на **заявителя на право на строеж** трябва да съдържа:

1. подробен анализ и разчет на предвидените инвестиции за изграждане на нов спортен обект, за етапното изпълнение на строителството и въвеждането в експлоатация, управлението на спортния обект за срока на правото на строеж, както и информация за произхода на средствата;

2. срок, не по-дълъг от три години от влизането в сила на договора за учредяване на правото на строеж – за започване на строителството, и не по-дълъг от 5 години – за въвеждане в експлоатация на новия спортен обект.

(3) Инвестиционната програма по ал. 1 трябва да предвижда извършването на инвестиции на стойност, не по-малка от 50 на сто от пазарната оценка на спортния обект – при учредяването на право на ползване за срок, по-дълъг от 10 години.

(4) Инвестиционната програма по ал. 2 трябва да предвижда извършването на инвестиции на стойност, не по-малка от пазарната оценка на имота – при учредяването на право на строеж за срок, по-дълъг от 10 години.

(5) При учредяване на възмездно право на ползване и право на строеж заявителят посочва предложената от него цена в инвестиционната програма.

**Чл. 35 (1)** Постъпилите заявления и документи се разглеждат в срок до един месец от изтичането на срока по чл. 34, ал. 4 от комисия, чийто състав се определя от кмета на общината.

(2) Комисията по ал. 1 разглежда подадените по реда на чл. 33 заявления и придружаващите ги инвестиционни програми по реда на тяхното постъпване. Тя проверява съответствието на заявителите с изискванията на чл. 31, ал.3 и за съответствието на инвестиционните програми с изискванията на чл. 33, ал. 2 и чл. 34 от настоящата наредба.

(3) Заявителите, които не съответстват на изискванията на чл. 31, ал.3 и/или чиито инвестиционни програми не съответстват на приложимите изисквания на чл. 34 от настоящата наредба, и/или не са представили доказателства за финансово обезпечаване по чл.33, ал. 2, се отстраняват от участие в процедурата, за което се изготвя отделен протокол.

(4) Отстранените заявители се уведомяват чрез публикуване на протокола по ал. 2 на интернет страницата на Община Рила, за което председателят на комисията по чл. 35, ал. 1, предоставя протокола на Кмета на Общината в 3-дневен срок от изготвянето му.

**Чл. 36. (1)** Комисията по чл. 35, ал. 1, класира допуснатите заявители по възходящ ред на база получената стойност от сумата на:

1. предложената стойност на инвестицията;

2. предложената цена за учредяване на ограниченото вещно право – в случаите, когато правото се учредява възмездно.

(2) При двама или повече заявители, получили равен резултат по ал. 1, предимство има заявителят, предложил по-кратък срок за изпълнение на инвестиционната програма. Ако и в този случай резултатът е равен, предимство получава заявителят, при осъществяване на инвестиционната програма на когото би се постигнал по-голям общественозначим социален ефект в сферата на физическото възпитание и спорта.

**Чл. 37. (1)** Въз основа на класирането по чл. 36 комисията по чл. 35, ал. 1, прави мотивирано предложение до Кмета на Общината за учредяване на ограниченото вещно право в полза на класирания на първо място заявител. В предложението комисията описва работата си и резултатите от нея.

(2) Въз основа на предложението по ал. 1 Кмета на Общината внася в Общински съвет мотивиран доклад за вземане на решение за учредяване на ограниченото вещно право

(3) Върху спортни обекти или имоти – общинска собственост, се учредява право на ползване или право на строеж от кмета на съответната община. Правото на ползване или правото на строеж се учредява след решение на общинския съвет въз основа на мотивиран доклад на кмета по предложение на комисията по чл. 35, ал. 1.

**Чл.38 (1)** Договорът за учредяване на право на ползване или право на строеж се сключва и прекратява от кмета на общината и съдържа:

1. описание на недвижимия имот, съответно на спортния обект, с посочване на вида, местонахождението (община, населено място, адрес, местност), номера на имота, площта и/или застроената площ и границите;

2. срока, за който се учредява правото на ползване или правото на строеж;

3. срока за приключване на строителството и за разрешаване на ползването на новия спортен обект – при учредяване на право на строеж;

4. срока за извършване на ремонта и обновяването и за разрешаване на ползването на спортния обект – при учредяване на право на ползване;

5. задълженията за спазване на изискванията по изпълнението на инвестиционната програма;

6. реда за осъществяването, установяването и приемането на дейностите по инвестиционната програма;

7. задълженията за спазване и изпълнение на условията за ползване съгласно чл. 103, ал. 1 от ЗФВС и условията за обществено ползване;

8. задължението на приобретателя по чл. 122, ал. 1 от ЗФВС, съответно на чл. 21 от тази наредба;

9. основанията за предсрочното му прекратяване, освен тези по чл. 18 от тази наредба.

(2) Инвестиционната програма е неразделна част от договора.

(3) Когато финансирането е осигурено от международна спортна организация или от участие в международна програма, в срок до три месеца от сключването на договора по ал. 1, приобретателят предоставя договора за финансиране на кмета на общината. Договорът влиза в сила след предоставянето на договора за финансиране.

**Чл. 39. (1)** Правото на ползване се прекратява преди изтичането на срока, за който е учредено, когато:

1. на спортната федерация е отнет спортният лиценз или спортният клуб е заличен от регистъра по чл. 9, ал. 1, т. 1 от ЗФВС;

2. са нарушени разпоредбите на закона или условията на договора.

(2) Правото на строеж се прекратява преди изтичането на срока, за който е учредено, когато:

1. на спортната федерация е отнет спортният лиценз или спортният клуб е заличен от регистъра по чл. 9, ал. 1, т. 1 от ЗФВС;

2. са нарушени разпоредбите на закона или условията на договора;

3. в продължение на три години от учредяването му не е започнало строителството или в продължение на 5 години спортният обект не е въведен в експлоатация.

**Чл. 40. (1)** Разходите за учредяване на право на ползване или право на строеж и за осъществяване на свързаните с това административни процедури и производства са за сметка на приобретателя.

(2) Разходите по проектирането, изграждането и въвеждането в експлоатация на спортния обект – при учредяване на право на строеж, или извършване на ремонт и обновяване на спортния обект – при учредяване на право на ползване, са за сметка на приобретателя.

(3) Разходите, свързани с прекратяването на договора за учредяване на правото на ползване или правото на строеж, както и с уреждането на правата върху подобренията в полза на общината, са за сметка на приобретателя.

**Чл. 41. (1)** След изтичането на срока, за който е учредено правото на ползване или правото на строеж, всички подобрения в имота, съответно в спортния обект, стават собственост общината и не се дължи обезщетение за стойността на подобренията.

(2) Когато юридическото лице, в полза на което е учредено право на ползване или право на строеж, е заличено в резултат на производство по несъстоятелност или ликвидация преди изтичането на срока на учреденото право, всички подобрения в имота, съответно в спортния обект, остават в собственост на общината.

**Чл. 42. (1)** Забранява се извършването на действия и сключването на сделки, които имат за последица промяна на приобретателя, разпореждане или обременяване с тежести под каквато и да е форма на правото на собственост върху спортния обект, изграден при осъществяване на правото на строеж.

(2) Сделките по ал. 1 са нищожни.

(3) Спортният обект, изграден при осъществяване на правото на строеж, не може да е предмет на принудително изпълнение.

**ГЛАВА ШЕСТА**

**АДМИНИСТРАТИВНО-НАКАЗАТЕЛНИ РАЗПОРЕДБИ**

Чл. 43. Лицето, което повреди спортен обект или части от него се наказва с глоба както следва:

1. за физическите лица – глоба от 100 до 1000 лева;

2. за едноличните търговци и юридическите лица – имуществена санкция от 200 до 2000 лева.

Чл. 44. Длъжностно лице, което наруши, или не изпълни свое задължение по тази Наредба се наказва с глоба от 200 до 2000 лева.

Чл. 45. Актовете за установяване на нарушенията се съставят от длъжностни лица, определени със заповед от Кмета на Общината.

Чл. 46. Установяването на нарушенията се извършва по реда на ЗАНН.

Чл. 47. Наказателните постановления се издават от кмета на Община Рила или от оправомощено от него длъжностно лице.

**ГЛАВА СЕДМА**

**ДОПЪЛНИТЕЛНИ РАЗПОРЕДБИ**

§. 1. По смисъла на тази наредба:

1. "Спортен обект" е недвижим имот или част от него, който съгласно подробен устройствен план е предназначен за спортни функции, заедно с изградените и/или поставените преместваеми обекти и съоръжения, необходими за практикуване на съответния вид спорт, включващи и необходимите спомагателни и обслужващи обекти и помещения, свързани с неговото функциониране.

2. “Спортни услуги” са всички платими услуги, свързани със специфичната спортна дейност (треньорски услуги, предоставяне на спортни обекти и съоръжения за спортни занимания и други).

3. "Спортна площадка" – открита и закрита, е спортен обект, за който няма изисквания за съблекални, трибуни и други, и са с общо или специално предназначение, които служат за задоволяване на потребностите на населението от масов спорт и физическо възпитание.

4. “Спорт за всички” е укрепваща здравето физическа активност на лицата в свободното им време чрез свободен избор на индивидуално или организирано практикуване на физически упражнения и спорт.

5. “Социален туризъм” е форма на двигателна активност сред природата за подобряване на физическата работоспособност и емоционално обогатяване на личността чрез организиране на свободното време, отдиха, почивката и физическото възстановяване на гражданите.

6. “Публичен регистър на спортните обекти - общинска собственост ” е информационен масив за обществено ползване, съставен от документи на хартиен носител и електронна база данни, който съдържа формите на собственост, вида и функционалното предназначение на спортните обекти и обектите за социален туризъм.

**ГЛАВА ОСМА**

**ПРЕХОДНИ И ЗАКЛЮЧИТЕЛНИ РАЗПОРЕДБИ**

§. 1. Наредбата се издава на основание чл. 103 ал. 2, т.2 от ЗФВС.

§. 2. Контролът по изпълнението на тази Наредба се извършва от длъжностно лице определено със заповед на кмета на общината.

§. 3. Наредбата е приета с Решение № … /……2019 год. на ОбС-Рила и влиза в сила в четиринадесет дневен срок от приемането й от Общинския съвет.

**ПРЕДСЕДАТЕЛ**

**ОБЩИНСКИ СЪВЕТ, ОБЩИНА РИЛА:**

**ЦВЕТАНА ШУШКОВА**

Приложение

|  |  |  |  |
| --- | --- | --- | --- |
| **№** | **Вид** | | **Почасово ползване лева/астрономичен час /месечна наемна цена** |
|  | |  | |
|  |  | |  |
| **І.** | | **Открити спортни обекти** | |
| 1. | футболен терен на стадион  (естествена трева) | | 200.00 лв. |
| 2. | Изкуствен терен на стадион | | 100.00 лв. |
| 3. | Тренировъчен терен (естествена трева) | | 50.00 лв. |
| 4. | Осветление изкуствен терен на стадион | | 25.00 лв. |
|  |  | |  |
| 6. | Тенис-корт | | 10.00 лв. |
| 7. | Площадки за хандбал, баскетбол, волейбол, футбол на малки вратички | | 20.00 лв. |
| 8. | Лекоатлетическа писта (200 м.) | | 1.50 лв. |
| 9. | Сектор за скок на височина | | 1.50 лв. |
| 10. | Сектор за скок на дължина | | 1.50 лв. |
| 11. | Осветление на спортната площадка с изкуствена настилка | | 10.00 лв. |
|  |  | |  |
| 13. | Площадка за бадминтон | | 10.00 лв. |
|  |  | |  |
| **ІІ.** | | **Административни и други специализирани помещения към спортните обекти** | |
| 1. | Треньорски стаи | | 10.00 лв. |
| 2. | Санитарни възли (бани, тоалетни), други обслужващи площи | | 20.00 лв. |
|  |  | |  |

Чл. 24 Наемните цени за почасово ползване на спортни обекти – общинска собственост от спортни клубове, развиващи дейност на територията на Община Рила се определят в зависимост от функционалното им предназначение, както следва:

|  |  |  |  |
| --- | --- | --- | --- |
| **№** | **Вид** | | **Почасово ползване лева/астрономичен час** |
|  | |  | |
|  |  | |  |
| **ІІ.** | | **Открити спортни обекти** | |
| 1. | Официален футболен терен на стадион (естествена трева) | | 5.00 лв. |
| 2. | Изкуствен терен на стадион | | 3.00 лв. |
| 3. | Тренировъчен терен (естествена трева) | | 1.00 лв. |
|  |  | |  |
| 5. | Тенис-корт | | 2.00 лв. |
| 6. | Площадки за хандбал, баскетбол, волейбол, футбол на малки вратички с асфалтова настилка | | 1.00 лв. |
| 7. | Площадка за бадминтон | | 2.00 лв. |
| 8. |  | |  |
| **ІІІ.** | | **Административни и други специализирани помещения към спортни обекти** | |
| 1. | Треньорски стаи | | 1.00 лв. |
| 2. | Санитарни възли (бани, тоалетни), други обслужващи площи | | 1.00 лв. |